8 Jehofa mo o re gopotša gore re a holega ge re mo kwa. O re holofetša ditšhegofatšo tše pedi ge e ba re dira bjalo. Ya pele, khutšo ya rena e tla swana le noka​—e homotšego, e tletšego le e elelago. Ya bobedi, go loka ga rena go tla swana le maphoto a lewatle. Ge o eme lebopong la lewatle gomme o bogetše maphoto a etla ka go latelana, ga go pelaelo gore o bona seo se ka se ke sa kgaotša. O a tseba gore maphoto a tla dula a etla gomme a tla felela lebopong la lewatle ka nywaga e mentši e sa tlago. Jehofa o re go loka ga gago​—tsela ya gago ya go dira se nepagetšego—​go ka ba bjalo. Ge feela o katanela go mmotegela, le ka mohla a ka se go tlogele o palelwa! (Bala Psalme 55:22) Na dikholofetšo tše bjalo tše ruthetšago pelo di aga tumelo ya gago go Jehofa le melaong ya gagwe e lokilego?